Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Реактор – Истражување во акција, преку Тања Иванова, претседател на Здружението, поднесена против Општина Петровец, по предметот Барање за пристап до информации од јавен карактер, на 25.08.2025 година, го донесе следното

**Р Е Ш Е Н И Е**

1. Жалбата изјавена од Здружението на граѓани Реактор – Истражување во акција, преку Тања Иванова, претседател на Здружението, поднесена против Општина Петровец, заведена во Агенцијата под бр.08-435 на 13.08.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Реактор – Истражување во акција, како што е наведено во Жалбата, на 09.06.2025 година поднело Барање за пристап до информации од јавен карактер до Општина Петровец, со кое побарало по е-маил да му се достави електронски запис од следните информации:

„1. Буџет (детален) на ЕЛС за 2024 година

1. Име, презиме и контакт од Координаторот за еднакви можности и датум на негово назначување
2. Акт за систематизација на работните места
3. Годишен извештај за напредокот на состојбата со еднаквите можсти за жените и мажите за 2024 година
4. Листа на иницијативи (проекти, програми и активности на ЕЛС, предлог стратегии) доставени од Координаторот за еднакви можности до ЕЛС во 2024 година
5. Листа на иницијативи на Координаторот за еднакви можности реализирани од страна на ЕЛС во 2024 година
6. Листа на членови на Комисија за еднакви можности во 2024 година и нивни контакти
7. Актуелна Стратегија за работа на Комисија за еднакви можности за 2024 година
8. Годишна програма за работа на Комисија за еднакви можности за 2024
9. Актуелен Акциски план за работа на Комисија за еднакви можности во 2024 година
10. Број на одржани состаноци на Комисијата за еднакви можности во 2024
11. Број на буџетски седници на кои присуствувала Комисијата за еднакви можности во 2024 година
12. Листа на мерки и активности кои Комисијата за еднакви можности ги има доставено до Советот на ЕЛС во 2024 година
13. Износ на финансиски средства од буџетот на ЕЛС за 2024 назначен за основните мерки согласно чл.5, 6 од Законот за еднакви можсноти
14. Износи на финансиски средства од буџетот на ЕЛС за 2024 назначен за посебни мерки согласно чл.7 од Законот за еднакви можности
15. Локален акциски план за унапредување на еднаквите можности на жените и мажите за 2024
16. Број на мажи и број на жени членови на комисиите на општината во 2024
17. Број на мажи и број на жени членови на управни одбори на јавните служби под надлежност на општината во 2024
18. Програми за заштита на жените жртви на родово базирано насилство и жртвите на семејството насилство во согласност со член 21 од Законот за спречување и заштита од насислство врз жените и семејсното насилство
19. Број на воспоставени центри за згрижување на жртви, советувалишта за жртви, советувалишта за сторители и други услуги за превенција на родово-базирано насилство во согласност со член 21 од Законот за спречување и заштита од насилство врз жените и семејното насилство
20. Одвоени финансиски средства за функционирање на услуги за превенција и заштита на жените жртви на родово-базирано насилство и жртви на семејното насилство на локално ниво во согласно со член 21 од Законот за спречување на заштита од насилство врз жените и семејното насилство“.

Постапувајќи по ова Барање, Имателот на информации на 29.07.2025 година до Барателот му доставил Допис бр.12-2349/2, во кој е наведено: „Буџет (детален) на ЕЛС за 2024 година може да го видите на нашат веб страна ...Акт за систематизација на работни места ...ви ја испраќам во копија...“

Незадоволен од наведениот Одговор, Барателот на информации на 13.08.2025 година поднесе Жалба до Агенцијата, заведена во Агенцијата со бр.08-435. Во Жалбата е наведено: „...од Општина Петровец на 29.07.2025 добивме одговор, по барање за пристап до информации од јавен карактер, кој не е задоволен и не одговара целосно на прашањата кои ги доставивме во барањето...“

Агенцијата со електронски допис бр. 08-435 од 13.08.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган**, поради следното:

Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што Имателот на информации наместо да одговори со Одговор на барање бил должен да постапува согласно член 20 од Законот за слободен пристап до информации од јавен карактер и на Барателот не му ги доставил во целост бараните информации **на начин и во форма наведени во Барањето**.

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Агенцијата му укажува на Имателот на информации дека при повторното постапување да го има во предвид член 88 став 1 од Законот за општата управна постапка управниот акт што е издаден во писмена форма содржи: вовед, диспозитив, образложение, правна поука, потпис од овластеното службено лице и печат.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 9, 10, 12 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата.

Што се однесува до наводите на Одговорот на Имателот на информации дека: „Буџет (детален) на ЕЛС за 2024 година може да го видите на нашат веб страна“, Агенцијата му укажува на Имателот на информации дека согласно член 16 став 4 од Законот за слободен пристап до информации од јавен карактер, „Во барањето барателот е должен да ја наведе информацијата со која сака да се запознае и на каков начин сака да се запознае со содржината на бараната информација (увид, препис, фотокопија, електронски запис), што значи дека во конкрениот случај Имателот на информации е должен да му овозможи пристап до бараната информација на начин и во форма како што е наведено во Барањето.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави во целост бараните информации, на начин и во форма наведени во Барањето.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**